9. การควบคุมภายใน

ในการประชุมคณะกรรมการของบริษัท ทรีนีตี้ วัฒนา จำกัด (มหาชน) ครั้งที่ 2/2556 เมื่อวันที่ 1
มีนาคม 2556 โดยมีคณะกรรมการตรวจสอบเข้าร่วมประชุมครบองค์ประชุม
และในการประชุมคณะกรรมการบริษัทหลักทรัพย์ ทรีนีตี้ จำกัด ครั้งที่ 2/2556 เมื่อวันที่ 1 มีนาคม
2556 โดยมีกรรมการอิสระและกรรมการตรวจสอบเข้าร่วมประชุมครบองค์ประชุม
คณะกรรมการได้ประเมินระบบการควบคุมภายในว่ามีการควบคุมภายในที่เพียงพอ
ซึ่งผลการประเมินระบบการควบคุมภายในของบริษัทและบริษัทย่อยในด้านต่างๆ มีดังนี้

องค์กรและสภาพแวดล้อม

คณะกรรมการบริษัทเป็นผู้ให้ความเห็นชอบต่อการกำหนดเป้าหมายการดำเนินธุรกิจที่เสนอโดยฝ่ายจัดการเป็นประจำทุกปี
รวมทั้งจัดให้มีโครงสร้างการบริหารงานที่มีประสิทธิภาพ
จัดให้มีข้อกำหนดและจรรยาบรรณในการประกอบธุรกิจทั้งสำหรับบริษัท กรรมการ ผู้บริหาร
และพนักงาน โดยเฉพาะในประเด็นการป้องกันความขัดแย้งทางผลประโยชน์
และการใช้ข้อมูลภายใน นอกจากนั้นยังได้มีการจัดทำคู่มือการปฏิบัติงานในเรื่องต่างๆ
เพื่อให้พนักงานมีความเข้าใจและปฏิบัติตามที่กำหนดได้

การบริหารความเสี่ยง

บริษัทมีการกำหนดนโยบายการบริหารความเสี่ยงองค์กร
โดยคณะกรรมการบริษัทกำหนดให้คณะกรรมการบริหารทำหน้าที่กำหนดแนวนโยบายและเกณฑ์การบริหารความเสี่ยงรวมของบริษัท
และมีคณะกรรมการปฏิบัติการชุดต่างๆ ตามที่กล่าวในข้อ 8.1 รวมทั้งผู้บริหารฝ่ายงาน
ทำหน้าที่บริหารและติดตามประเมินความเสี่ยงของงานในความรับผิดชอบตามกรอบที่กำหนด
โดยครอบคลุมความเสี่ยงทางการบริหาร การเงิน การลงทุน การประกอบธุรกิจ การปฏิบัติการ
และการจัดการ ซึ่งอยู่ภายใต้การกำกับดูแลของหน่วยงานทางการ
นอกจากนั้นบริษัทกำหนดให้ฝ่ายบริหารความเสี่ยงและข้อมูลการจัดการติดตามผลการดูแลและรายงานให้คณะกรรมการบริหารและคณะกรรมการบริษัทรับทราบเป็นประจำพร้อมการรายงานผลการดำเนินงาน

คณะกรรมการบริษัทได้ประเมินและทบทวนความเพียงพอของระบบการบริหารความเสี่ยงและประสิทธิภาพของการจัดการความเสี่ยง
และมีความเห็นว่าการบริหารความเสี่ยงของบริษัทมีความเหมาะสมเพียงพอกับการดำเนินธุรกิจ

การควบคุมการปฏิบัติงานของฝ่ายบริหาร

บริษัทมีการกำหนดขอบเขตอำนาจอนุมัติของผู้บริหารแต่ละระดับอย่างชัดเจนและมีการทบทวนเป็นระยะ
เพื่อให้แน่ใจว่าขอบเขต และอำนาจอนุมัติที่กำหนดยังมีประสิทธิภาพที่จะป้องกันการเกิดทุจริตได้
บริษัทจะประกาศอำนาจอนุมัติภายในให้ผู้ที่เกี่ยวข้องรับทราบโดยทั่วกันผ่านสื่อข้อมูลภายในของบริษัท
ฝ่ายตรวจสอบและดูแลการปฏิบัติงานภายในของบริษัทจะติดตามตรวจสอบตามแผนการตรวจสอบเพื่อให้แน่ใจว่าการอนุมัติรายการต่างๆที่ตรวจสอบเป็นไปตามอำนาจที่ได้รับมอบหมาย
นอกจากนั้น
บริษัทยังถือปฏิบัติในเรื่องการทำรายการที่อาจมีความขัดแย้งทางผลประโยชน์ให้เป็นไปตามที่ตลาดหลักทรัพย์กำหนดทุกประการ

ระบบสารสนเทศและการสื่อสารข้อมูล

บริษัทจัดให้มีข้อมูลและเนื้อหาที่สำคัญเพียงพอต่อการตัดสินใจเสนอต่อคณะกรรมการ
โดยมีการจัดส่งให้คณะกรรมการมีเวลาพิจารณาอย่างเพียงพอก่อนการประชุม
และจัดทำรายงานการประชุมที่มีรายละเอียดครบถ้วน บริษัทมีการสื่อสารภายในองค์กรที่รวดเร็ว
พนักงานทุกคนจะได้รับข่าวสารต่างๆที่สำคัญทาง E-mail
นอกจากนั้นบริษัทมีการจัดเก็บเอกสารทางบัญชีไว้ครบถ้วน
รวมถึงข้อมูลที่หน่วยงานกำกับดูแลกำหนดให้จัดเก็บในระยะเวลาที่กำหนด
และในการสอบทานงบการเงินของคณะกรรมการตรวจสอบกับผู้สอบบัญชี
จะมีการสอบทานและทบทวนนโยบายบัญชีว่ามีความเหมาะสมกับธุรกิจหรือไม่

ระบบการติดตาม

บริษัทมีการประชุมคณะกรรมการเป็นประจำเพื่อพิจารณาผลการดำเนินงานว่าเป็นไปตามเป้าหมายหรือไม่
รวมทั้งรายงานผลการตรวจสอบต่อคณะกรรมการตรวจสอบเป็นประจำเพื่อทราบและสั่งการแก้ไข
กรณีที่มีข้อบกพร่องที่เป็นสาระสำคัญ หรือเกิดเหตุการณ์ทุจริตใดๆ จะรายงานถึงคณะกรรมการบริษัท

ผู้สอบบัญชีของบริษัท คือ นางสาวรุ้งนภา เลิศสุวรรณกุล บริษัท สำนักงานเอินส์ท แอนด์ ยัง จำกัด
เป็นผู้ตรวจสอบงบการเงินของบริษัทและบริษัทย่อยสำหรับรอบระยะเวลาบัญชีสิ้นสุดวันที่ 31 ธันวาคม
2555
ซึ่งผู้สอบบัญชีใช้วิธีสอบทานระบบการควบคุมภายในด้านบัญชีของบริษัทเพื่อการวางแผนงานตรวจสอบบัญชีของผู้สอบบัญชี
เพื่อให้ได้ความเชื่อมั่นในการแสดงความเห็นต่องบการเงิน
ผู้สอบบัญชีไม่พบข้อบกพร่องที่เป็นสาระสำคัญที่กระทบต่อฐานะการเงินหรืองบการเงินเพื่อเสนอแนะให้บริษัทปรับปรุงระบบการควบคุมภายในแต่อย่างใด
ในปี 2555 บริษัทไม่ได้มีการว่าจ้างผู้สอบบัญชีให้เสนอบริการอื่นใดให้กับบริษัท